Diari Oficial de la Generalitat Valenciana


Sumari del DOGV 2758, del 29-05-1996 (1996/838325)

ORDRE de 23 d'abril de 1996, de la Conselleria de Cultura, Educació i Ciència, per la qual es convoca un concurs d'ajudes per a la realització d'estades de formació en centres de treball de la Comunitat Valenciana del professorat de Formació Professional.
---------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/23/(4)/dof/vci/html**

### Dades del document

Número de DOGV
:   2758

Data del DOGV
:   29-05-1996

Secció del DOGV
:   DISPOSICIONS GENERALS

Número del document
:   1996/838325


Data del document
:   23-04-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 23 d'abril de 1996, de la Conselleria de Cultura, Educació i Ciència, per la qual es convoca un concurs d'ajudes per a la realització d'estades de formació en centres de treball de la Comunitat Valenciana del professorat de Formació Professional.   
Segons disposa la Llei Orgànica d'Ordenació General del Sistema Educatiu (LOGSE) en l'article 55.2, les administracions educatives han de fomentar i afavorir la formació permanent del professorat garantint una oferta diversificada d'activitats de formació, entre les quals destaca la formació en empreses per al professorat de Formació Professional.  
Per una altra banda, el nou model de Formació Professional contingut en la LOGSE, disposa, entre altres aspectes, la necessitat de vincular els processos d'ensenyament-aprenentatge amb el món laboral i d'assolir una major adaptació de l'oferta educativa a les qualificacions professionals demandades pel mercat de treball.  
Per a la consecució d'aquestos objectius, la Conselleria de Cultura, Educació i Ciència vol promoure les estades formatives en centres de treball, entenent-les com una modalitat de la formació permanent del professorat, la característica fonamental de la qual és intensificar la relació del professorat de Formació Professional Específica amb el món laboral i empresarial. Aquesta modalitat formativa representa un disseny nou en el qual es combinen coneixements científics i tècnics, procediments de treball, instrumentació, processos i mètodes organitzatius, en la qual es i procurarà la màxima integració del professorat en els diferents processos productius, sempre segons les possibilitats que oferisca l'entitat o l'empresa col·laboradora.  
En aquest procés de cerca d'estructures idònies de formació, cal destacar l'esforç realitzat per les entitats i empreses per a atendre les demandes sol·licitades.  
La posada en marxa d'aquesta modalitat formativa exigeix un treball de seguiment i avaluació en el qual és fonamental la col·laboració dels professors i de les professores participants. D'acord amb els resultats obtinguts, s'anirà incrementant l'oferta d'aquesta modalitat formativa, donant així l'oportunitat de participar en aquest tipus de formació a tot el professorat de Formació Professional.  
Per tot això, fent ús de les atribucions que me confereix l'article 35 de la Llei de la Generalitat Valenciana 5/1983, de 30 de desembre, de Govern Valencià.  
ORDENE  
Primer. Convocatòria  
Convocar un concurs públic d'ajudes per a la realització d'estades de formació en centres de treball de la Comunitat Valenciana, dirigit al professorat de Formació Professional de centres públics de la Comunitat Valenciana, i s'aproven les bases per les quals es regirà, que s'inclouen com a annex I d'aquesta ordre.  
Segon. Finançament  
El finançament serà a càrrec del capítol IV, línia 4.03 del programa 421.30 per una quantitat global màxima de 4.000.000 pessetes del pressupost de la Generalitat Valenciana per a 1996.  
Tercer. Resolució.  
El termini màxim per a resoldre les sol·licituds serà de tres mesos des de la publicació en el Diari Oficial de la Generalitat Valenciana. Si no hi recau resolució expressa en el termini establit, les sol·licituds es consideraran desestimades, sense perjudici del que es dispose quan es dicte la resolució expressa.  
DISPOSICIONS FINALS  
Primera  
Es delega en la Direcció General d'Ordenació i Innovació Educativa i Política Lingüística la resolució de la convocatòria objecte de la present ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que esgota la via administrativa, podrà interposar-s'hi, amb comunicació prèvia al conseller de Cultura, Educació i Ciència, un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, d'acord amb el que estableixen l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa. Tot això, sense perjudici del fet que se n'hi interpose qualsevol altre que es considere procedent.   
València, 23 d'abril de 1996  
El conseller de Cultura, Educació i Ciència  
FERNANDO VILLALONGA CAMPOS  
ANNEX I  
Bases de les ajudes a les estades de formació en centres de treball de la Comunitat Valenciana del professorat de Formació Professional  
Primera. Objectius  
Les estades de formació en centres de treball del professorat de Formació Professional, com a model d'intervenció en la formació del professorat, pretén aconseguir els objectius següents:  
1. Fomentar la cooperació entre els centres educatius i el seu entorn productiu facilitant la relació del professorat de Formació Professional amb el món empresarial.  
2. Potenciar l'aplicació en el centre educatiu dels coneixements i tècniques adquirits, possibilitant l'actualització cientificotècnica del professorat a través del coneixement de procediments de treball, instrumentació, métodes organitzatius i processos mitjançant la integració del professorat en els diferents processos productius.  
3. Adquirir experiències de l'àmbit laboral en entorns reals de treball.  
4. Conéixer les diferents tècniques empresarials d'anàlisi de processos (seguiment i control, presa de decisions, etc.) i d'anàlisi de resultats (avaluació de necessitats, formació-demanda laboral, estudis prospectius de perfils professionals, etc.).  
5. Contrastar les tecnologies que s'impartixen als instituts de Formació Professional amb les del món laboral.  
6. Conéixer les possibilitats que ofereix el mòdul de Formació en Centres de Treball, amb la finalitat de facilitar-ne la programació.  
Segona. Participants  
Podrà participar en aquest concurs el professorat dels cossos de professors d'Ensenyament Secundari i professors tècnics de Formació Professional que impartisquen docència en cicles formatius i/o mòduls professionals experimentals i/o àrea de Coneixements Tècnics i Pràctics (FP, Llei 14/1970) i/o àrea d'Ampliació de Coneixements (FP, Llei 14/1970) de centres públics depenents de la Conselleria de Cultura, Educació i Ciència de la Generalitat Valenciana.  
Tercera. Elecció de l'empresa   
Les estades de formació en centres de treball podran realitzar-se en una de les empreses relacionades en l'annex II d'aquesta ordre o bé en qualsevol altra de la Comunitat Valenciana amb la qual el mateix professor participant haja concertat particularment l'estada.   
Quarta. Durada  
El període de formació en centres de treball oscil·larà entre un mínim de 50 hores i un màxim de 160 hores. Aquest període no podrà ser coincident amb l'horari lectiu ni amb les activitats programades pel centre que siguen de compliment obligatori. Excepcionalment, es podran autorizar estades en empreses amb període de realització coincident amb la Formació en Centres de Treball (FCT) de lUalumnat.  
Cinquena. Termini de formalització de sol·licituds  
1. El període de presentació de sol·licituds serà de 30 dies naturals a partir de l'endemà de la publicació d'aquesta ordre al Diari Oficial de la Generalitat Valenciana.  
2. Les sol·licituds i la documentació complementària podran presentar-se al Registre General de la Conselleria de Cultura, Educació i Ciència i de les direccions territorials d'Educació o a les oficines d'iniciatives i reclamacions de la Generalitat Valenciana, sense perjudici del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si, fent ús d'aquest dret, l'expedient es tramita per correu, es presentarà en sobre obert perquè el funcionari o funcionària puga posar-hi la data i el segell de correus abans de ser certificat.  
Sisena. Sol·licituds i documentació  
La sol·licitud, segons el model de l'annex III d'aquesta ordre, anirà acompanyada de:  
1. Projecte personal, en el qual s'especificarà:  
1.a) Objectius.  
1.b) Programació, durada (període previst de realització) i temporització.  
1.c.) Pressupost de despeses.  
2. Certificat del secretari so secretària del centre de destinació de la persona sol·licitant, en què conste:  
- Si el professor té destinació definitiva en el centre  
- Cicle formatiu i/o mòdul professional experimental i/o especialitat de FP: matèria o matèries que imparteix.  
- Horari de compliment obligatori en el centre .   
3. Altres mèrits a considerar d'acord amb el que especifica l'apartat vuité.  
4. Dades de l'empresa o institució seleccionada per a la realització de l'estada formativa:  
4.a) Si l'empresa en la qual el professor participant vol realitzar l'estada formativa és una de les incloses en l'annex II es podran sol·licitar de forma prioritària fins a un màxim de tres empreses.   
4.b) Quan l'empresa en la qual es vulga realitzar l'estada formativa no figure en l'annex II se n'haurà d'adjuntar certificat (annex V) en el qual es faça constar la disponibilitat i el compromís mutu per a l'admissió de la persona sol·licitant.  
5. Quan el període de realització previst per a l'estada del professorat a l'empresa siga coincident amb la Formació en Centres de Treball (FCT) de l'alumnat, s'hi inclourà un certificat de l'acord del consell escolar del centre (màxim responsable del centre, però sense competències en matèria de personal) en què conste que l'aprovació del projecte no suposarà en cap moment alteració del normal desplegament de l'activitat escolar del centre.  
Setena. Selecció dels projectes  
Es constituirà una comissió que estudiarà les sol·licituds, elaborarà les llistes provisionals, resoldrà les eventuals reclamacions i elevarà a la Direcció General d'Ordenació i Innovació Educativa i Política Lingüística la proposta definitiva. La comissió estarà composta per:  
· President:   
 - El cap de l'àrea de Formació Professional de la Direcció General d'Ordenació i Innovació Educativa i Política Lingüística.  
· Vocals:   
- La coordinadora del Programa d'Ensenyaments Técnico-Profesionals de l'àrea d'Ordenació, Innovació i Formació Professional.  
- El tècnic o tècnica de l'àrea d'Ordenació, Innovació i Formació Professional, designat pel director general d'Ordenació i Innovació Educativa i Política Lingüística, que actuarà com a secretari o secretària.   
- El tècnic o tècnica del Servei de Formació del Professorat, designat pel director general d'Ordenació i Innovació Educativa i Política Lingüística.  
- Un representant de la Inspecció Educativa, nomenat pel secretari general.  
- Tres assessors o assessores del CEP Específic de Formació Professional, designats pel director general d'Ordenació i Innovació Educativa i Política Lingüística.  
Aquesta comissió ajustarà la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
   
Vuitena. Criteris de selecció  
La comissió de selecció realitzarà una valoració de la documentació presentada tenint en compte els criteris següents:  
1. Interés i qualitat del projecte presentat.  
1.1 Adequació dels objectius plantejats als cicles formatius de les noves famílies de formació professional específica (fins a 2 punts).  
1.2 Idoneïtat de l'empresa seleccionada per a la consecució dels objectius de l'estada (fins a 2 punts.).  
1.3 Actualització en determinats aspectes tecnològics l'especificitat dels quals hi fa difícil l'accés per altres mitjans (fins a 2 punts).  
1.4 Adequació del projecte a l'entorn productiu del centre educatiu del professor participant (fins a 2 punts).  
1.5 Viabilitat del període d'estada proposat (fins a 2 punts.)  
2. Professors o professores participants:  
2.1 Que el professorat sol·licitant tinga destinació definitiva en el centre (3 punts).  
2.2 Idoneïtat de les matèries impartides pel professor sol·licitant (cicle formatiu i/o mòdul professional experimental i/o especialitat de FP d'acord amb els objectius plantejats i l'empresa seleccionada (fins a 3 punts).  
2.3 Experiència docent en Formació Professional, i/o professor-tutor de Formació en Centres de Treball (FCT) i/o pràctiques en alternança (fins a 5 punts).  
3. No seran tinguts en compte, ni per consegüent valorats, aquells mèrits que els aspirants al·leguen i no acrediten suficientement, així com els que s'exposen i es justifiquen fora del termini de presentació de sol·licituds.  
Novena. Publicació de la resolució  
1. Llista provisional  
La relació provisional de les persones i els projectes seleccionats es farà pública al tauler d'anuncis de la Conselleria de Cultura, Educació i Ciència, de les direccions territorials de Cultura i Educació i al CEP Específic de Formació Professional de Xest i les seus respectives d'Alacant i Castelló. Hi haurà un període de vuit dies naturals per a reclamar davant la comissió. Aquesta resoldrà les reclamacions i elevarà proposta de resolució al director general d'Ordenació i Innovació Educativa i Política Lingüística.  
2. Resolució  
Vista la proposta de la comissió de selecció, el director general d'Ordenació i Innovació Educativa i Política Lingüística resoldrà la convocatòria, que es farà pública en el Diari Oficial de la Generalitat Valenciana i contindrà la relació de beneficiaris amb l'import de les ajudes concedides.  
Deu. Coordinació i seguiment  
Les assessories del Centre de Professors Específic de Formació Professional coordinaran i efectuaran el seguiment de les persones i dels projectes, i elevaran els informes finals corresponents abans del dia 20 de desembre de 1996.  
Onze. Quantia de les ajudes  
L'import de les ajudes el proposarà la comissió de selecció a la vista de la puntuació obtinguda, l'interés i la qualitat dels projectes, així com el pressupost de despesa presentat, que es valorarà atenent la durada de l'activitat, necessitat de desplaçament i/o allotjament en el lloc de celebració de l'activitat i també es tindrà en compte el nombre de sol·licituds presentades en relació amb les disponibilitats pressupostàries. En qualsevol cas l'import màxim no excedirà de 125.000 pessetes. L'import de les ajudes que es concedisquen no podrà ser de tal quantia que supere el cost de l'activitat que ha de desplegar el beneficiari, d'acord amb el que estableix el segon paràgraf del punt 8 de l'article 47 del Text Refós de la Llei d'Hisenda Pública.  
Dotzena. Renúncies  
Una vegada publicada la relació provisional hi haurà un període de vuit dies naturals per a presentar la renúncia a l'ajuda concedida (annex VI). Aquestes renúncies es presentaran al Registre General de la Conselleria de Cultura, Educació i Ciència i a les direccions territorials d'Educació.  
Tretze. Percepció d'ajudes  
1. La percepció de l'ajuda està condicionada al fet que l'interessat justifique degudament la seua participació en la realització d'estades de formació en centres de treball. Per a això, enviarà la memòria final que inclourà la documentació següent:  
a) Objectius assolits a la finalització del projecte.  
b) Desenrotllament del projecte. En aquest apartat es farà constar, sintèticament, el treball realitzat en les diferents fases del projecte així com les implicacions organitzatives que ha suposat el seu desenrotllament.  
c) Conclusions i suggeriments. S'hi reflectiran els resultats del projecte i la seua incidència en la docència directa, la valoració del procés seguit i del producte assolit, i les propostes que per al futur deriven de la realització del projecte.  
d) Certificat de l'entitat o empresa que acredite la realització de l'estada, especificant-hi les hores totals (annex VII).   
e) Justificació de despeses.  
2. El període per a l'entrega de la susdita documentació serà de 20 dies naturals comptats a partir de l'endemà de l'acabament de l'activitat. La documentació esmentada s'entregarà en la Direcció General d'Ordenació i Innovació Educativa i Política Linguística, avinguda de Campanar, 32, codi postal 46391, Valencia.   
3. L'activitat corresponent a estades en centres de treball haurà d'haver acabat abans del 15 de novembre de 1996. L'ajuda es farà efectiva després de finalitzar l'activitat, una vegada presentada la documentació esmentada.  
4. Tota alteració en les condicions que es tenen en compte per a la concessió de les ajudes, podrà donar lloc a la modificació de la resolució de la concessió. Igualment, seran causes de reintegrament de les quantitats percebudes les previstes a l'article 47.9 del Text Refós de la Llei d'Hisenda Pública de la Generalitat Valenciana.   
Catorze. Avaluació  
Al Centre de Professors Específic de Formació Professional es constituirà una comissió d'avaluació composta per:   
- La directora del Centre de Professors Específic de Formació Professional.  
- Dos assessors o assessores del CEP Específic de Formació Professional, un dels quales actuarà com a secretari o secretària.  
- El tècnic o tècnica pertanyent al Servei de Formació del Professorat.  
- El tècnic o tècnica pertanyent al Servei de Formació Professional.  
La comisió podrà recaptar de les entitats i empreses la informació que considere necessària per a la correcta avaluació dels projectes. Aquesta comissió, una vegada estudiada la documentació remesa, elaborarà l'acta final d'avaluació, perquè el Centre de Professors Específic de Formació Professional emeta els certificats corresponents.  
Qinzena. Certificació  
1. Als assistents se'ls certificarà les hores totals de la durada del projecte realitzat.  
2. Les empreses col·laboradores amb el programa d'estades formatives rebran un certificat acreditatiu de la Conselleria de Cultura, Educació i Ciència, la qual s'encarregarà igualment de fer pública, pels mitjans adequats, la relació de les dites empreses.   
Setzena. Vinculació amb la institució o empresa d'acollida.  
Durant el període d'estada en una entitat o empresa el professorat no tindrà cap vinculació o relació laboral amb la institució o empresa d'acollida, ni podrà ocupar cap lloc de treball dins del seu quadre de personal, per la qual cosa queda exclòs de la legislació laboral vigent.  
Dèsset. Retirada de la documentació  
La documentació presentada per les persones no seleccionades podrà ser retirada en la Direcció General d'Ordenació i Innovació Educativa i Política Lingüística corresponent durant el mes següent a la publicació de la resolució directament per la persona interessada o per una persona degudament autoritzada. Transcorregut aquest termini es perdrà tot dret sobre la documentació.


Còpia Permalink ELI